Buprenorfiini

Buprenorfiini on teollisuusyritys Reckitt Benckiserin vuonna 1969 kehittämä, tebaiinista puolisynteettisesti valmistettava opioidi, jota käytetään kipulääkkeenä leikkausten jälkeen ja sydäninfarktin tai syövän kipujen lievityksessä, sekä opioidiriippuvaisten henkilöiden korvaus- ja vieroitushoidossa. Suomessa buprenorfiinia myydään valmistenimillä Buprefarm, Buprenorphine Ratiopharm, Buprenorphine Stada, Norspan, Temgesic, Bunalict, Buprenorphine/Naloxone G.L. Pharma, Suboxone, Zubsolv, Buvidal, Sixmo ja Subutex.

 Käyttö 

Alun perin buprenorfiinia käytettiin lääkityksenä voimakkaisiin kiputiloihin. Myöhemmin sen havaittiin sopivan opioidiriippuvaisten vieroitus- ja korvaushoitolääkkeeksi. Suomessa käytössä olevat Temgesic ja Suboxone ovat niin sanottuja resoribletteja eli niiden on tarkoitus liueta kielen alla, jolloin vaikuttava aine imeytyy elimistöön suun limakalvojen kautta. Nieltynä se menettää tehonsa, koska vatsahapot tuhoavat buprenorfiinin. Korvaushoidossa potilas ottaa lääkeannoksen hoitopaikassa. Jos potilas sitoutuu hoitoon hyvin, hänelle voidaan luovuttaa enintään kahdeksaa vuorokausiannosta vastaava määrä lääkettä. Erityisestä syystä tällaiselle potilaalle voidaan poikkeuksellisesti luovuttaa lääkettä 15 vuorokausiannosta vastaava määrä.Sosiaali- ja terveysministeriön asetus opioidiriippuvaisten vieroitus- ja korvaushoidosta eräillä lääkkeillä 33/2008 Finlex.

Tuotenimellä Norspan on Suomessa käytössä buprenorfiinilaastareita kivunlievitykseen. Muun muassa Isossa-Britanniassa myös buprenorfiinilaastareita on alettu käyttää opiaattivieroituksen loppuvaiheissa.

Toisin kuin heroiinilla, morfiinilla tai metadonilla, buprenorfiinilla on niin sanottu kattovaikutus. Annosta suurennettaessa aineen vaikutus lisääntyy aluksi, mutta pysyy sitten samana. Tästä syystä buprenorfiini ei voi väärinkäytössä yksikseen aiheuttaa hengityslamaa tai kuolemaa, mutta esimerkiksi alkoholin ja bentsodiatsepiinien kanssa sekoitettuna voi seurauksena olla hengityslama, ja sitä kautta kuolema. Se voi myös aiheuttaa äkillisiä maksavaurioita. Raskauden loppuvaiheessa käytetty suuri annos buprenorfiinia voi aiheuttaa vastasyntyneelle hengitysdepression. Buprenorfiinin hengitystä lamaava vaikutus on onnistuttu kumoamaan tutkimustilanteessa jatkuvalla naloksoni-infuusiolla, mutta naloksonin vaste buprenorfiinimyrkytyksissä voi olla vähäinen.

 Väärinkäyttö 
Buprenorfiini on Suomen huumeiden käyttäjien keskuudessa yleisin opioidi. Buprenorfiinia salakuljetetaan Suomeen usein Ranskasta. Pääosa katukaupassa liikkuvasta buprenorfiinista tulee laittomasti ulkomailta. Nykyisin käytetään joskus buprenorfiini–naloksoni-yhdistelmävalmistetta (Suboxone), jossa on opioidiantagonisti naloksonia estämässä väärinkäyttöä. Tablettien rinnalle on viime aikoina useilla paikkakunnilla otettu käyttöön Suboxone film, joka vähentää väärinkäyttöä. Lääke imeytyy tässä muodossa suun limakalvoilta suoraan verenkiertoon.

Suomessa heroiinin saatavuus heikkeni 2000-luvun alun jälkeen, koska Afganistanin sota heikensi oopiumtuotantoa. Buprenorfiinia alettiin käyttää korvaavana aineena. Kun heroiinin saatavuus palautui, käyttäjät eivät vaihtaneet buprenorfiinia heroiiniin ja heroiinimarkkinat eivät palautuneet entiselle tasolleen. Vuonna 2000 Suomessa kuoli 63 ihmistä heroiiniin, vuonna 2005 enää kolme.Heroiini palaamassa takaisin katukauppaan MTV 28.02.2007. Vuonna 2000 buprenorfiini oli tärkein myrkytyskuoleman löydös kolmessa tapauksessa ja 34 tapauksessa vuonna 2004.

Proviisori Hanna Uosukaisen väitöskirjan mukaan suurin osa tutkimuksen kohteena olleista buprenorfiinin väärinkäyttäjistä käytti sitä päivittäin suonensisäisesti. Buprenorfiinin väärinkäyttäjien keskuudessa työttömyys, matala koulutustaso sekä toimeentulo sosiaalitukien avulla olivat yleisiä. Terveyden ja hyvinvoinnin laitoksen Päihdehuollon huumeasiakkaat 2011 -raportin mukaan buprenorfiinin ensisijaiseksi ongelmapäihteekseen maininneista 86 prosenttia käytti ainetta pääosin pistämällä. 44 prosenttia buprenorfiinin ongelmakäyttäjistä käytti ainetta päivittäin.Päihdehuollon huumeasiakkaat 2011  THL 30.08.2012.

Rattijuopumuksissa buprenorfiini-tapauksia oli vuonna 2012 vajaa 700. Poliisin mukaan korvaushoidosta saadusta annoksesta päätyy lähes aina osa laittomasti myyntiin. A-klinikkasäätiön johtava ylilääkäri Kaarlo Simojoki toteaa kuitenkin, että kyselytutkimusten perusteella korvaushoitolääkkeiden katukauppaa on liioiteltu. Osa katukäytöstä on itselääkitystä, jolla paikataan sietämättömäksi venyneitä hoitojonoja.

Pääkaupunkiseudun katukaupassa Subutex-tabletti maksaa 30–50 euroa ja Pohjois-Suomessa jopa 100–150 euroa. Vankiloihin salakuljetetun aineen hinta on tätäkin suurempi.Huumetilanne Suomessa 2014 Terveyden ja Hyvinvoinnin laitos, s. 130

Buprenorfiiniin liittyvä sekakäyttö aiheuttaa nykyisin Suomessa enemmän kuolemia kuin mikään muu laiton huumausaine. Erityisen vaarallista se on nautittuna yhdessä alkoholin ja bentsodiatsepiinin kanssa. Buprenorfiiniin liittyvä sekakäyttö aiheutti Suomessa noin 30 henkilön kuoleman vuonna 2004 ja 46 henkilön vuonna 2010.

 Vaikutusmekanismi 
Buprenorfiini vaikuttaa monipuolisesti eri opioidireseptoreihin. Se vaikuttaa osittaisagonistina μ-opioidireseptorissa ja antagonistina κ- ja δ-opidireseptoreissa.

Buprenorfiinin aineenvaihduntatuote norbuprenorfiini toimii täysagonistina μ- ja δ-opidireseptoreissa ja osittaisagonistina κ-opioidireseptorissa. Toisin kuin buprenorfiinilla, norbuprenorfiinilla on heikko kipua lievittävä vaikutus, mutta hengitystä lamaava vaikutus on kymmenkertainen. Tämä johtuu siitä, että norbuprenorfiini kiinnittyy voimakkaasti P-glykoproteiiniin, mikä vaikeuttaa veri-aivoesteen ylittämistä.

Buprenorfiini ja norbuprenorfiini poistuvat elimistöstä glukuronidaatteina, jotka myös kiinnittyvät opioidireseptoreihin, mutta vaikutukset ovat lieviä.

 Katso myös 
 Päihteiden haittojen vähentäminen
 18,19-dehydrobuprenorfiini
 Lääkkeiden väärinkäyttö

 Lähteet 


 Viitteet 

 Aiheesta muualla 

Terveysportti, metatesaurus: Buprenorfiini
DrugBank: Buprenorphine 
KEGG: Buprenorphine 
ChemBlink: Buprenorphine 
 Ranta, Niko: Subutexilla tehdään kovaa bisnestä – pillerin hinta peräti 100 euroa, MTV 11.12.2012.
 Subutex vedetään pois Ruotsin markkinoilta. Ilta-Sanomat 23.11.2012.
 Ylen Elävä arkisto: Onko Subutex lääke vai huume?
 Ylen Elävä arkisto: Subutexin matka Euroopasta Perämeren rannalle
 Sosiaali- ja terveysministeriön asetus opioidiriippuvaisten vieroitus- ja korvaushoidosta eräillä lääkkeillä 33/2008 Finlex - Ajantasainen lainsäädäntö.
 OYS:n opioidikorvaushoitopotilaat työllistyivät hyvin Potilaan lääkärilehti 2.1.2015.

Luokka:Kipulääkkeet
Luokka:PKV-lääkkeet
Luokka:Opioidit
Luokka:Seulonnan keskeiset artikkelit
Luokka:Natriumkanavan salpaajat